Man wat hom as dokter voordoen in hofArgieffoto (Foto: DarkoStojanovic, Pixabay) ’n Man verskyn Donderdag in die Johannesburg-landdroshof nadat hy hom na bewering as ŉ mediese dokter voorgedoen en pasiënte onregmatig behandel het. Volgens kapt. Xoli Mbele, woordvoerder van die polisie, is die man (34) Dinsdagaand in die stad in hegtenis geneem nadat ŉ polisiebeampte aan diens vroeër die dag deur ŉ vrou voorgekeer is. Die vrou (20) het aangevoer dat sy deur ŉ man ondersoek is wat hom as ŉ dokter voorgedoen het, maar dat sy ŉ vermoede het dat dié persoon nie as ŉ gekwalifiseerde dokter praktiseer nie. Sy het verduidelik dat haar toestand vererger het nadat sy dié dokter gesien het. Sy het gevolglik na ŉ hospitaal toe gegaan waar sy die medikasie wat die sogenaamde dokter vir haar gegee het, aan dokters gewys het. Dié pille was bloot vitamientablette, sou die vrou later hoor. Volgens Mbele het die polisie na die man se spreekkamer gehaas waar hy juis besig was om nog ŉ pasiënt te ondersoek. Polisiebeamptes in siviele drag het daarop ŉ afspraak gemaak om die dokter te sien onder die voorwendsel dat hulle ook pasiënte is. Die man het gedurende die konsultasie aan die polisiebeamptes gesê dat hy ŉ dokter is, maar nadat hulle hul as polisie geïdentifiseer het, gebieg dat hy eintlik by die ontvangs werk. Die man verskyn vandag in die hof op aanklagte dat hy hom as ŉ mediese dokter voorgedoen het, het Mbele aan Maroela Media gesê.